标题：药师说末劫经
药师说渡劫经正文：
如是我见。一时药师琉璃光如[1]来游化中土，至无名净地，住无垢泉边，与居士众百八十人俱。菩萨摩诃萨三万六千，以日光照遍、月光照遍二菩萨而为上首，及轮王、药叉、仙人、信众、天龙八部、人非人等无量大众，恭敬围绕，而为说法。
时日光照遍菩萨，从座而起，右膝著地，而白佛言：世尊，今弟子随世尊游化中土，虽弹指间人间亦已经年，世尊乞食民间，教化修士，奈何不住人间道场，乃至不入任一寺院而宣演佛法，今在此无名净地，无垢泉边，亦不见一比丘、一比丘尼，惟愿我佛演说个中因缘，弟子愿乐欲闻。
世尊赞日光照遍菩萨言：善哉善哉！日光照遍，汝以普度净信之大悲，随我游化中土，今劝请我说个中缘由，为去座中有情之惑，明了我与中土大众之缘起故。汝今谛听，极善思惟，当为汝说。
佛告日光照遍：我行菩萨道时，发十二大愿，令诸有情，所求皆得。以我愿力故，成就东方净琉璃佛土，诸有信心善男子善女人等，愿生我佛世界者，随心造作，得入我佛境界。世间诸有情，为发愿力故，造就形象，建诸佛塔，成就寺院道场，奉养三宝，诵念药师琉璃光如来名号，广种无量福德，如来悉知悉见。然日光照遍，得入我境界者，唯心造作。得见释迦牟尼者，亦得见我。释迦云不可以三十二相得见如来，善男子、善女人广种福德，亦种福德性。
尔时世尊复告日光照遍菩萨言：日光照遍，世间亦有诸众生错识善恶，本怀贪吝，妄施财帛以求果报，造作行止以取虚名，抱易与之心，舍微求巨，失于信根，求于所得。复有居士及诸比丘虽于如来受诸学处，然毁正见，于佛所说契经深义，不能解了，徒增上慢，自是非他，嫌谤正法，乃至借三宝之名成一己之私，谤如来之法乱同修之道，虽身处人间道场之中，心坠三涂恶趣之内，如来亦悉知悉见。日光照遍，所谓道场者，不在形象，无垢即道场，净地即庄严。无垢净土间，处处琉璃光。
复次，日光照遍再拜稽首而白佛言，如是世尊，修我境界者，当时有缘人，入我境界者，更是净心人。今之中土世界，譬花之盛放，犹卦之过五。无处红尘不繁华，几人形神不枯槁。堂前奉尽神圣主，意中不去鬼怪仙。世尊，如是无量众生，云何教化，降伏其心。
善哉善哉、日光照遍，今日之世界，犹昨日之世界，今日之中土，亦明日之中土。天地开后无量劫余以至今时今日，百千万亿有情众生生死轮回，辗转六道，然天地悠悠，未尝好恶，运转自然之道，以万物为刍狗，古来神圣亦如此。故入我道者，自心缘起，非我道者，亦自心缘起。今之中土乃至无尽世界之有情，因缘际会，看尽繁华，百丈红尘，遐余而过。望富贵尊崇不见其极，看落魄苦楚未见其终，观山中枯骨叹岁月之悠悠，窥管中蝼蚁如白驹之过隙。故令心有所惑，惑而不思者，伴岁月蹉跎，流离恶趣，经历无穷生死，渐迷本性，终坠无边苦海；见惑而思者，窥自身之辟理，探本心之从来，随心造化，随缘入道，点破心头一点灵明，开天地万物造化之机，各令心有所属。缘于圣者，入圣之道，缘于仙者，自修炉鼎，缘于我境，自当窥破天心，悟成正觉。缘于无尽欲者，苦求玄通幻化，妄取分外之资，自有夜叉恶鬼，魑魅魍魉与之结缘。果结于业，缘起于心，非天地之造作，非神佛之取舍。故日光照遍，莫言教化，莫语降伏其心。天地生养万物不言教化，觉者看尽劫余不伏一心。可教化者非自然，可降服者非本性。古来圣贤无为法，从来造作是魔心。世界非一世界二世界，有百千万亿世界，觉者不止一佛二佛三四五佛，有百千万亿佛，神圣亦然。诸世界不分别，诸世界诸佛亦不分别，所以分别者，唯心而已。  
复次，日光照遍，红尘之中，无尽尘沙、无尽白骨、无尽前世之劫灰，骨肉不经劫，心性在劫外。人身难得，人心难测，一心之内存天地，一性由来经古今。一身之微，存百亿神明之过往，一心之渺，系不尽凡圣之因缘。故凡圣神鬼之机，本心系之，宿业系之，虽一念之间，不可不慎也。故莫道神佛不佑我，护佑加持非造作，莫道妖魔惑我心，我心亦是妖魔冢。觉者神圣皆方外，不因善恶涉因缘，堂前所奉形千万，三界之外只一人。又日光照遍，万亿劫前，你我父子，琉璃境界，世尊胁侍，化境之外，孰为日光，世尊安在？
日光照遍微笑稽首，再拜而退。
时大众中有一居士，名经劫者，即从坐起，三拜稽首，而白佛言。希有世尊，今之世界，人称五浊恶世，利益当先，信义不行，人少言善恶，而多论贫富。君不恤民，臣多贪墨，富者不仁，贫者无志，法度无行，人多争讼，老有不养，幼有遭弃，夫妻异心，兄弟反目，人心多无所属，唯求一己之私。故有人间末劫之说，传系人心向恶之果报。祈请我佛，为人间有情故，说法因缘，解众生惑!
善哉经劫，汝本无惑，为众生故，劝请我说。我虽说法，亦非定法，因缘所在，当为汝说。
有人间者，即有善恶，善恶者人，世无善恶，以五浊恶世名者，天地虽不言，犹代人受过也。天之道，循环往复体自然，人之道，恣意求索无所终。故觉者顺天而行乃至天外，凡夫纵欲以求永堕轮回。今人间无度，大道麋沦，心无敬畏，行不中正，上位者不敬天，草莽间不思过，为求所欲，无所不用其极，叛道离德，法度无行。此番造作，亦是天道之内，天晴待雨过，否极泰方来。然天地非为人所生，人亦不为天地所灭，诸般造作皆系因果，否泰相交，悉由宿业。人有敬天之缘，天无灭人之道。各人因果各人受，各人业障个人结。蝼蚁观天，日夜末劫，觉者观时，天道循环。处五行之外，三界之巅，惟愿世间有情自净其意，性体本真，人间道外存敬畏，菩提树下体自然。
世尊是语已，更无所说。诸菩萨、居士及轮王、药叉、仙人、信众、天龙八部、人非人等各自默然，再拜稽首而起座中，无言已去。
评价
可以肯定为今人所做，虽系伪经，义理清晰，劝人正道，值得一读。
相关经典
《药师琉璃光如来本愿功德经》[2]
由唐三藏法师玄奘奉诏译为中文。和《地藏经》一样，《药师经》是赞叹药师佛行愿的佛经，是大乘经典之一。
  药师琉璃
药师经正文：
如是我闻。一时薄伽梵游化诸国，至广严城，住乐音树下，与大苾刍众八千人俱。菩萨摩诃萨三万六千，及国王、大臣、婆罗门、居士、天龙八部、人非人等无量大众，恭敬围绕，而为说法。
尔时曼殊室利法王子，承佛威神，从座而起，偏袒一肩，右膝著地，向薄伽梵，曲躬合掌白言：世尊，惟愿演说如是相类诸佛名号，及本大愿殊胜功德，令诸闻者业障消除，为欲利乐像法转时诸有情故。
尔时世尊赞曼殊室利童子言：善哉善哉！曼殊室利，汝以大悲，劝请我说诸佛名号、本愿功德，为拔业障所缠有情，利益安乐像法转时诸有情故。汝今谛听，极善思惟，当为汝说。
曼殊室利言：唯然愿说，我等乐闻。
佛告曼殊室利：东方去此过十殑伽沙等佛土，有世界名净琉璃，佛号药师琉璃光如来、应、正等觉、明行圆满、善逝、世间解、无上士、调御丈夫、天人师、佛、薄伽梵。曼殊室利，彼世尊药师琉璃光如来，本行菩萨道时，发十二大愿，令诸有情，所求皆得。
第一大愿：愿我来世得阿耨多罗三藐三菩提时，自身光明炽然，照耀无量无数无边世界，以三十二大丈夫相、八十随形，庄严其身；令一切有情，如我无异。
第二大愿：愿我来世得菩提时，身如琉璃，内外明彻，净无瑕秽，光明广大，功德巍巍，身善安住，焰网庄严过于日月；幽冥众生，悉蒙开晓，随意所趣，作诸事业。
第三大愿：愿我来世得菩提时，以无量无边智慧方便，令诸有情，皆得无尽所受用物，莫令众生有所乏少。
第四大愿：愿我来世得菩提时，若诸有情，行邪道者，悉令安住菩提道中；若行声闻、独觉乘者，皆以大乘而安立之。
第五大愿：愿我来世得菩提时，若有无量无边有情，于我法中修行梵行，一切皆令得不缺戒，具三聚戒。设有毁犯，闻我名已，还得清净，不堕恶趣。
第六大愿：愿我来世得菩提时，若诸有情，其身下劣，诸根不具，丑陋顽愚，盲聋喑哑，挛躄背偻，白癞癫狂，种种病苦。闻我名已，一切皆得端正黠慧，诸根完具，无诸疾苦。
第七大愿：愿我来世得菩提时，若诸有情，众病逼切，无救无归，无医无药，无亲无家，贫穷多苦。我之名号一经其耳，众病悉除，身心安乐，家属、资具悉皆丰足，乃至证得无上菩提。
第八大愿：愿我来世得菩提时，若有女人，为女百恶之所逼恼，极生厌离，愿舍女身。闻我名已，一切皆得转女成男，具丈夫相，乃至证得无上菩提。
第九大愿：愿我来世得菩提时，令诸有情，出魔罥网，解脱一切外道缠缚。若堕种种恶见稠林，皆当引摄置于正见，渐令修习诸菩萨行，速证无上正等菩提。
第十大愿：愿我来世得菩提时，若诸有情，王法所录，绳缚鞭挞，系闭牢狱，或当刑戮，及余无量灾难陵辱，悲愁煎逼，身心受苦。若闻我名，以我福德威神力故，皆得解脱一切忧苦。
第十一大愿：愿我来世得菩提时，若诸有情，饥渴所恼，为求食故，造诸恶业。得闻我名，专念受持，我当先以上妙饮食饱足其身，后以法味毕竟安乐而建立之。
第十二大愿：愿我来世得菩提时，若诸有情，贫无衣服，蚊虻寒热，昼夜逼恼。若闻我名，专念受持，如其所好，即得种种上妙衣服，亦得一切宝庄严具、华鬘、涂香、鼓乐、众伎，随心所玩，皆令满足。
曼殊室利，是为彼世尊药师琉璃光如来、应、正等觉，行菩萨道时，所发十二微妙上愿。复次，曼殊室利，彼世尊药师琉璃光如来，行菩萨道时所发大愿，及彼佛土功德庄严，我若一劫，若一劫余，说不能尽。然彼佛土一向清净，无有女人，亦无恶趣及苦音声，琉璃为地，金绳界道，城阙、宫阁、轩窗、罗网皆七宝成，亦如西方极乐世界，功德庄严，等无差别。于其国中，有二菩萨摩诃萨，一名日光遍照，二名月光遍照，是彼无量无数菩萨众之上首，次补佛处，悉能持彼世尊药师琉璃光如来正法宝藏。是故曼殊室利，诸有信心善男子善女人等，应当愿生彼佛世界。
尔时世尊复告曼殊室利童子言：曼殊室利，有诸众生不识善恶，唯怀贪吝，不知布施及施果报，愚痴无智，阙于信根，多聚财宝，勤加守护；见乞者来，其心不喜，设不获已而行施时，如割身肉，深生痛惜。复有无量悭贪有情，积集资财，于其自身尚不受用，何况能与父母、妻子、奴婢、作使及来乞者。彼诸有情从此命终，生饿鬼界，或傍生趣。由昔人间曾得暂闻药师琉璃光如来名故，今在恶趣，暂得忆念彼如来名，即于念时，从彼处没，还生人中，得宿命念，畏恶趣苦，不乐欲乐，好行惠施，赞叹施者，一切所有悉无贪惜，渐次尚能以头目手足血肉身分施来求者，况余财物。
复次，曼殊室利，若诸有情虽于如来受诸学处，而破尸罗；有虽不破尸罗，而破轨则；有于尸罗、轨则虽得不坏，然毁正见；有虽不毁正见，而弃多闻，于佛所说契经深义，不能解了；有虽多闻，而增上慢，由增上慢覆蔽心故，自是非他，嫌谤正法，为魔伴党，如是愚人自行邪见，复令无量俱胝有情堕大险坑。此诸有情，应于地狱、傍生、鬼趣流转无穷。若得闻此药师琉璃光如来名号，便舍恶行，修诸善法，不堕恶趣。设有不能舍诸恶行、修行善法，堕恶趣者，以彼如来本愿威力，令其现前暂闻名号，从彼命终，还生人趣，得正见精进，善调意乐，便能舍家，趣于非家，如来法中，受持学处，无有毁犯，正见多闻，解甚深义，离增上慢，不谤正法，不为魔伴，渐次修行诸菩萨行，速得圆满。
复次，曼殊室利，若诸有情悭贪嫉妒，自赞毁他，当堕三恶趣中，无量千岁受诸剧苦。受剧苦已，从彼命终，来生人间，作牛马驼驴，恒被鞭挞，饥渴逼恼，又常负重随路而行。或得为人，生居下贱，作人奴婢，受他驱役，恒不自在。若昔人中曾闻世尊药师琉璃光如来名号，由此善因，今复忆念，至心归依。以佛神力，众苦解脱，诸根聪利，智慧多闻，恒求胜法，常遇善友，永断魔罥，破无明壳，竭烦恼河，解脱一切生老病死忧愁苦恼。
复次，曼殊室利，若诸有情好喜乖离，更相斗讼，恼乱自他，以身语意，造作增长种种恶业，展转常为不饶益事，互相谋害。告召山林树冢等神；杀诸众生，取其血肉，祭祀药叉、罗刹婆等；书怨人名，作其形像，以恶咒术而咒诅之；厌魅蛊道，咒起尸鬼，令断彼命及坏其身。是诸有情，若得闻此药师琉璃光如来名号，彼诸恶事悉不能害，一切展转皆起慈心，利益安乐，无损恼意及嫌恨心，各各欢悦，于自所受生于喜足，不相侵陵，互为饶益。
复次，曼殊室利，若有四众，苾刍、苾刍尼、邬波索迦、邬波斯迦，及余净信善男子善女人等，有能受持八分斋戒，或经一年，或复三月，受持学处，以此善根，愿生西方极乐世界无量寿佛所听闻正法，而未定者。若闻世尊药师琉璃光如来名号，临命终时，有八大菩萨，其名曰文殊师利菩萨、观世音菩萨、得大势菩萨、无尽意菩萨、宝檀华菩萨、药王菩萨、药上菩萨、弥勒菩萨，是八大菩萨乘空而来，示其道路，即于彼界种种杂色众宝华中自然化生。或有因此生于天上，虽生天上，而本善根亦未穷尽，不复更生诸余恶趣。天上寿尽，还生人间，或为轮王统摄四洲，威德自在，安立无量百千有情于十善道；或生刹帝利、婆罗门、居士大家，多饶财宝，仓库盈溢，形相端正，眷属具足，聪明智慧，勇健威猛，如大力士。若是女人，得闻世尊药师琉璃光如来名号，至心受持，于后不复更受女身。
复次，曼殊室利，彼药师琉璃光如来得菩提时，由本愿力，观诸有情遇众病苦，瘦挛、干消、黄热等病，或被魇魅蛊毒所中，或复短命，或时横死，欲令是等病苦消除，所求愿满。时彼世尊入三摩地，名曰除灭一切众生苦恼。既入定已，于肉髻中出大光明，光中演说大陀罗尼曰：
南谟薄伽伐帝　鞞杀社窭噜　薜琉璃　钵喇婆　喝啰阇也　怛他揭多耶　阿啰喝帝　三藐三勃陀耶　怛侄他　唵　鞞杀逝　鞞杀逝　鞞杀社　三没揭帝莎诃
尔时光中说此咒已，大地震动，放大光明，一切众生病苦皆除，受安隐乐。
曼殊室利，若见男子女人有病苦者，应当一心，为彼病人常清净澡漱，或食、或药、或无虫水，咒一百八遍，与彼服食，所有病苦悉皆消灭。若有所求，至心念诵，皆得如是无病延年，命终之后，生彼世界，得不退转，乃至菩提。是故曼殊室利，若有男子女人，于彼药师琉璃光如来，至心殷重恭敬供养者，常持此咒，勿令废忘。
复次，曼殊室利，若有净信男子女人，得闻药师琉璃光如来、应、正等觉所有名号，闻已诵持；晨嚼齿木，澡漱清净，以诸香花、烧香、涂香，作众伎乐，供养形像；于此经典，若自书，若教人书，一心受持，听闻其义；于彼法师，应修供养，一切所有资身之具，悉皆施与，勿令乏少。如是便蒙诸佛护念，所求愿满，乃至菩提。
尔时曼殊室利童子白佛言：世尊，我当誓于像法转时，以种种方便，令诸净信善男子善女人等，得闻世尊药师琉璃光如来名号，乃至睡中亦以佛名觉悟其耳。世尊，若于此经受持读诵；或复为他演说开示；若自书，若教人书，恭敬尊重；以种种华香、涂香、末香、烧香、华鬘、璎珞、幡盖、伎乐而为供养；以五色彩，作囊盛之；扫洒净处，敷设高座，而用安处。尔时，四大天王与其眷属，及余无量百千天众，皆诣其所，供养守护。世尊，若此经宝流行之处，有能受持，以彼世尊药师琉璃光如来本愿功德，及闻名号，当知是处无复横死，亦复不为诸恶鬼神夺其精气。设已夺者，还得如故，身心安乐。
佛告曼殊室利：如是如是，如汝所说。曼殊室利，若有净信善男子善女人等，欲供养彼世尊药师琉璃光如来者，应先造立彼佛形像，敷清净座，而安处之；散种种华，烧种种香，以种种幢幡，庄严其处；七日七夜受八分斋戒，食清净食，澡浴香洁，著清净衣，应生无垢浊心、无怒害心，于一切有情起利益安乐慈悲喜舍平等之心，鼓乐歌赞，右绕佛像；复应念彼如来本愿功德，读诵此经，思惟其义，演说开示。随所乐求，一切皆遂，求长寿得长寿，求富饶得富饶，求官位得官位，求男女得男女。若复有人，忽得恶梦，见诸恶相，或怪鸟来集，或于住处百怪出现。此人若以众妙资具，恭敬供养彼世尊药师琉璃光如来者，恶梦恶相，诸不吉祥，皆悉隐没，不能为患。或有水、火、刀、毒、悬险、恶象、狮子、虎、狼、熊、罴、毒蛇、恶蝎、蜈蚣、蚰蜒、蚊虻等怖，若能至心忆念彼佛，恭敬供养，一切怖畏皆得解脱。若他国侵扰，盗贼反乱，忆念恭敬彼如来者，亦皆解脱。
复次，曼殊室利，若有净信善男子善女人等，乃至尽形不事余天，唯当一心归佛法僧，受持禁戒，若五戒、十戒、菩萨四百戒、苾刍二百五十戒、苾刍尼五百戒。于所受中或有毁犯，怖堕恶趣，若能专念彼佛名号，恭敬供养者，必定不受三恶趣生。或有女人，临当产时，受于极苦，若能至心称名礼赞，恭敬供养彼如来者，众苦皆除。所生之子，身分具足，形色端正，见者欢喜，利根聪明，安隐少病，无有非人夺其精气。
尔时世尊告阿难言：如我称扬彼世尊药师琉璃光如来所有功德，此是诸佛甚深行处，难可解了，汝为信否？
阿难白言：大德世尊！我于如来所说契经，不生疑惑。所以者何？一切如来，身语意业无不清净。世尊，此日月轮可令堕落，妙高山王可使倾动，诸佛所言无有异也。世尊，有诸众生，信根不具，闻说诸佛甚深行处，作是思惟：云何但念药师琉璃光如来一佛名号，便获尔所功德胜利？由此不信，返生诽谤，彼于长夜失大利乐，堕诸恶趣，流转无穷。
佛告阿难：是诸有情，若闻世尊药师琉璃光如来名号，至心受持，不生疑惑，堕恶趣者，无有是处。阿难，此是诸佛甚深所行，难可信解，汝今能受，当知皆是如来威力。阿难，一切声闻、独觉及未登地诸菩萨等，皆悉不能如实信解，唯除一生所系菩萨。阿难，人身难得，于三宝中信敬尊重，亦难可得。闻世尊药师琉璃光如来名号，复难于是。阿难，彼药师琉璃光如来无量菩萨行，无量善巧方便，无量广大愿，我若一劫、若一劫余而广说者，劫可速尽，彼佛行愿，善巧方便，无有尽也。
尔时众中有一菩萨摩诃萨，名曰救脱，即从座起，偏袒右肩，右膝著地，曲躬合掌，而白佛言：大德世尊！像法转时，有诸众生为种种患之所困厄，长病羸瘦，不能饮食，喉唇干燥，见诸方暗，死相现前，父母、亲属、朋友、知识涕泣围绕。然彼自身卧在本处，见琰魔使，引其神识至于琰魔法王之前。然诸有情，有俱生神，随其所作，若罪若福，皆具书之，尽持授与琰魔法王。尔时彼王推问其人，计算所作，随其罪福而处断之。时彼病人亲属、知识，若能为彼归依世尊药师琉璃光如来，请诸众僧转读此经，燃七层之灯，悬五色续命神幡，或有是处，彼识得还，如在梦中，明了自见。或经七日，或二十一日，或三十五日，或四十九日，彼识还时，如从梦觉，皆自忆知善不善业所得果报。由自证见业果报故，乃至命难，亦不造作诸恶之业。是故净信善男子善女人等，皆应受持药师琉璃光如来名号，随力所能，恭敬供养。
尔时阿难问救脱菩萨曰：善男子，应云何恭敬供养彼世尊药师琉璃光如来？续命幡灯复云何造？
救脱菩萨言：大德！若有病人，欲脱病苦，当为其人，七日七夜受持八分斋戒。应以饮食及余资具，随力所办，供养苾刍僧；昼夜六时，礼拜供养彼世尊药师琉璃光如来，读诵此经四十九遍；燃四十九灯，造彼如来形像七躯，一一像前各置七灯，一一灯量大如车轮，乃至四十九日光明不绝；造五色彩幡，长四十九搩手；应放杂类众生，至四十九。可得过度危厄之难，不为诸横恶鬼所持。
复次，阿难，若刹帝利灌顶王等，灾难起时，所谓人众疾疫难、他国侵逼难、自界叛逆难、星宿变怪难、日月薄蚀难、非时风雨难、过时不雨难。彼刹帝利灌顶王等，尔时应于一切有情起慈悲心，赦诸系闭，依前所说供养之法，供养彼世尊药师琉璃光如来。由此善根，及彼如来本愿力故，令其国界即得安隐，风雨顺时，谷稼成熟，一切有情无病欢乐。于其国中，无有暴恶药叉等神恼有情者，一切恶相皆即隐没。而刹帝利灌顶王等，寿命色力，无病自在，皆得增益。阿难，若帝后妃主、储君王子、大臣辅相、中宫彩女、百官黎庶，为病所苦，及余厄难，亦应造立五色神幡，燃灯续明，放诸生命，散杂色华，烧众名香，病得除愈，众难解脱。
尔时阿难问救脱菩萨言：善男子，云何已尽之命而可增益？
救脱菩萨言：大德，汝岂不闻如来说有九横死耶？是故劝造续命幡灯，修诸福德，以修福故，尽其寿命，不经苦患。
阿难问言：九横云何？
救脱菩萨言：若诸有情，得病虽轻，然无医药及看病者，设复遇医，授以非药，实不应死而便横死。又信世间邪魔外道妖孽之师，妄说祸福，便生恐动，心不自正，卜问觅祸，杀种种众生，解奏神明，呼诸魍魉，请乞福祐，欲冀延年，终不能得。愚痴迷惑，信邪倒见，遂令横死，入于地狱，无有出期，是名初横。二者，横被王法之所诛戮。三者，畋猎嬉戏，耽淫嗜酒，放逸无度，横为非人夺其精气。四者，横为火焚。五者，横为水溺。六者，横为种种恶兽所啖。七者，横堕山崖。八者，横为毒药、厌祷、咒诅、起尸鬼等之所中害。九者，饥渴所困，不得饮食而便横死。是为如来略说横死有此九种，其余复有无量诸横，难可具说。复次，阿难，彼琰魔王主领世间名籍之记，若诸有情不孝五逆，破辱三宝，坏君臣法，毁于性戒，琰魔法王随罪轻重，考而罚之。是故我今劝诸有情，燃灯造幡，放生修福，令度苦厄，不遭众难。
尔时众中有十二药叉大将，俱在会坐，所谓宫毗罗大将、伐折罗大将、迷企罗大将、安底罗大将、頞你罗大将、珊底罗大将、因达罗大将、波夷罗大将、摩虎罗大将、真达罗大将、招杜罗大将、毗羯罗大将。此十二药叉大将，一一各有七千药叉以为眷属，同时举声白佛言：世尊，我等今者蒙佛威力，得闻世尊药师琉璃光如来名号，不复更有恶趣之怖。我等相率皆同一心，乃至尽形归佛法僧，誓当荷负一切有情，为作义利，饶益安乐。随于何等村城国邑，空闲林中，若有流布此经，或复受持药师琉璃光如来名号，恭敬供养者，我等眷属卫护是人，皆使解脱一切苦难，诸有愿求悉令满足。或有疾厄求度脱者，亦应读诵此经，以五色缕，结我名字，得如愿已，然后解结。
尔时世尊赞诸药叉大将言：善哉善哉！大药叉将，汝等念报世尊药师琉璃光如来恩德者，常应如是利益安乐一切有情。
尔时阿难白佛言：世尊，当何名此法门？我等云何奉持？
佛告阿难：此法门名说药师琉璃光如来本愿功德，亦名说十二神将饶益有情结愿神咒，亦名拔除一切业障，应如是持。
时薄伽梵说是语已，诸菩萨摩诃萨及大声闻、国王、大臣、婆罗门、居士、天、龙、药叉、健达缚、阿素洛、揭路荼、紧捺洛、莫呼洛伽、人非人等一切大众，闻佛所说，皆大欢喜，信受奉行。